РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/107-19

25. април 2019. године

Б е о г р а д

ЗАПИСНИК

21. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 25. АПРИЛА 2019. ГОДИНЕ

Седница је почела у 9,35 часова.

У складу са чланом 25. став 2. Пословника Народне скупштине, седницом је, до избора председника Одбора, председавао народни посланик Борисав Ковачевић, најстарији присутни члан Одбора.

Поред председавајућег, седници су присуствовали чланови Одбора: Милена Турк, Александра Јевтић, Маја Гојковић, Жарко Богатиновић, Ивана Николић, Борка Грубор, Радослав Цокић, Љубинко Ракоњац, Снежана Богосављевић Бошковић, Зоран Деспотовић, Јасмина Каранац, Душко Тарбук и Нада Лазић, као и заменици чланова Одбора: Гордана Чомић (заменик Дејана Николића) и Предраг Јеленковић (заменик Јасмине Каранац).

Седници нису присуствовали чланови Одобра: Дејан Николић и Ненад Милић.

За ову седницу одређен је следећи

Д н е в н и р е д

1. Избор председника Одбора за заштиту животне средине.

Пре преласка на рад по дневном реду, са 13 гласова за (један члан Одбора није гласао), усвојен је Записник 20. седнце Одбора за заштиту животне средине, одржане 3. децембра 2018. године.

Прва тачка дневног реда **- Избор председника Одбора за заштиту животне средине**

Председавајући Борисав Ковачевић констатовао је да је председник Одбора за заштиту животне средине Ивана Стојиљковић поднела оставку на функцију народног посланика 24. децембра 2018. године, па је потребно да Одбор изабере новог председника Одбора.

Члан Одбора Радослав Цокић предложио је да се за председника Одбора изабере члан Одбора Маја Гојковић.

У дискусији која је уследила, учествовали су: Маја Гојковић, Зоран Деспотовић, Снежана Богосављевић Бошковић и Љубинко Ракоњац.

Члан Одбора Маја Гојковић прихватила је кандидатуру за председника Одбора и истакла да жели да Одбор настави са радом после дуже паузе. Објаснила је да је, на основу члана 71. ст. 1. и 2. Пословника Народне скупштине, упућен захтев заменику председника Одбора да сазове седницу да би се изабрао председник Одбора, имајући у виду да ће Одбор имати кључну улогу, јер следи отварање Преговарачког поглавља 27, а постоје и бројни изазови у овој области. Указала је на то да жели да покрене рад Одбора, да се затраже информације о раду Министарства заштите животне средине и да ово буде један од најактивнијих одбора. Покренула је питање да ли заменик председника Одбора Дејан Николић жели да активно учествује у раду Одбора или да се неко други из те посланичке групе изабере за заменика председника Одбора, јер ће јој, ако буде изабрана за председника Одбора, бити потребна помоћ због великог броја обавеза које као председник Народне скупштине има. Предочила је да постоји иницијатива да представник Одбора буде укључен у делегацију на државном нивоу, која ће учествовати на Конференцији у Женеви о климатским променама, односно о изазовима природних катастрофа, за коју је позив већ упућен. Обавестила је Одбор да ће упутити писмо Влади да је Одбор заинтересован да неко од чланова буде део те државне делегације. Најавила је да ће се, ако буде изабрана за председника Одбора, информисати о свим иницијативама које су у међувремену упућене Одбору.

У дискусији је указано на обавезе које, као председник Народне скупштине, има Маја Гојковић, и изнет је став да је неко други од чланова Одбора могао да буде изабран за председника Одбора, како Одбор не би био скоро пет месеци у блокади, након подношења оставке на функцију народног посланика претходног председника Одбора. Да је неко други предложен за председника Одбора и у међувремену изабран, Одбор не би све ово време био у блокади. Изнето је мишљење да, имајући у виду многобројне обавезе које Маја Гојковић има, Одбор неће имати могућност да да велики допринос за животну средину у будућем раду.

Предлог за избор Маје Гојковић за председника Одбора у дискусији подржало је више чланова Одбора.

Одбор је, са 14 гласова за (један члан Одбора није гласао) изабрао народног посланика Мају Гојковић за председника Одбора.

Изабрани председник Одбора, Маја Гојковић, најавила је седницу Одбора одмах након празника, у мају. У вези са Комисијом за истрагу последица НАТО бомбардовања 1999. године по здравље грађана Србије, као и утицај на животну средину, са посебним освртом на последице које је оставила употреба пројектила са осиромашеним уранијумом, истакла је да сматра да она, као председник Одбора и председник Народне скупштине, не треба да буде члан ове комисије, већ да ће у посланичкој групи обавити консултације у вези са тим ко би од чланова Одбора могао да буде нови члан Комисије.

Седница је закључена у 9,55 часова.

СЕКРЕТАР ПРЕДСЕДНИК

Милица Башић Маја Гојковић